钦定古今图书集成/理学汇编/学行典/第020卷 > 皇极经世心易发微一 > 《序》
## 钦定古今图书集成/理学汇编/学行典/第020卷 > 皇极经世心易发微一 > 《序》

运阖辟以成元会。运世而不已者，理与数而已。是故
数由理生，理由数著也。未形之初，有理斯有数，有数
斯有象。既形之后，因象以推数，因数以推理，理者太
虚之实义，而数者太虚之定分也。故《河图》兆祥，伏羲
因之而画卦，孔子因之而作《大衍》，皆所以成变化，行
鬼神，发明《河图》之数也。自孔子没，后之言数者流于
术而大义晦矣。至宋邵康节得李挺之之传，著为《皇
极经世书》。其命象定数，自为一家。形于道，即太极动
静之机；著于文，即伏羲奇偶之画。自无生有，自有生
无也。夫无之生有者，无极而太极也；有之生无者，动
极而静也。或有或无，天道之妙；一动一静，太极之根。
往来相资，屈伸相感，资其气，遂成天“下之文，感其变
遂定天下之象。”故在天则有日月星辰、雨风露雷以
成其象；在地则有水火土石、走飞草木以成其形；在
人则有性情形体、色声臭味也。感应变化，消息盈虚，
循环而不已焉。是故以《元经》会，以《世经》运，大而天地
之始终，小而人物之生死，远而古今之世变，无不该
贯。盖得伏羲画前之《易》，而发孔子之所未发者。要其
本旨，则皆原于《易》也。夫《易》者，一也，《易》之一即道之中
也，中者人之心也。故云天向一中生造化，人从心上
起经纶，所以为先天之学也。先天之学，正其心，平其
气，无私于心，无反于义，义理融会，其道中正，即物穷
理，而尽性知天之学，亦在其中矣。《易》曰：“原始反终，故
知生”死之说。生死即太极之动静也。不动不静，不生
不死，是道之一也。是以大衍之数，一变而为七，七四
十九也；七变而为九，九八十一也。数既极于九，又复
其一。人既生又复其死。明其理，知其数，则动静可求
其端，阴阳可求其始，而万物之得失，人事之休咎，皆
可得而前知矣。此《皇极》之所由作，贯理数“而一之”者
也。有志于数学者，不可不求其理；有志于理者，不可
不求其心。求心之要，舍静何以哉？走自受读以来，徒
析其文，茫无所获，静养之久，一旦豁然，而前知之道，
得其肯綮，观象玩占，罔不应验。乃敢折衷微词，多述
旧闻，以理为经，以《易》为纬，辑为六卷，名曰《心易发微》。
凡造化之原，阴阳之妙，与夫卦气之盛衰，声音之唱
和，体用之变迁，策轨之断例，靡不备焉。昔人有言：“理
究伊川，数穷康节，如诣其极，则亦一而已矣。”是书也，
虽于邵子之心无补，而初学之士亦可得其指意之
大略，为观物之梯航也。故不敢自私，录之以求正于
有道者。